Comunicat oficial de l'Alcalde sobre el concert solidari pel Dia Mundial de la Infància
23 de novembre de 2018

El diumenge passat Llíria va tornar a mostrar els valors que ens han aportat sempre una identitat diferenciadora com a poble. Una vegada més, a través del missatge universal de la música i la col·laboració dels músics, la Ciutat de la Música va ser capaç de transmetre en totes les direccions un missatge de ciutat cultural, creativa i solidària, així com implicada en la protecció, en un sentit ampli, del valor fonamental de la societat: els xiquets i les xiquetes.

Per tot això, agraïm des del Govern Municipal, l'aportació de totes i cadascuna de les persones, entitats, associacions…, que van voler col·laborar que el nostre poble llançara un missatge unànime en favor de la infància, sumant-nos activament a la celebració internacional d'este 20 de novembre.

Dit això, i davant els injustificats atacs i mentides llançats pel Partit Popular, tant en xarxes socials i alguns mitjans de comunicació com en el Ple d'ahir, que persegueixen generar, a través de la manipulació dels fets i la desinformació, dubtes sobre la transparència de la realització i producció de l'esdeveniment, estic en l'obligació d'aclarir a tota l'opinió pública el següent:

L'esdeveniment ha suposat una inversió per part de l'Ajuntament de Llíria de 11.986,78 € (IVA inclòs) en la contractació dels artistes María Faubel, la Coraleta Les Claus, Krisha i Samuel Pons, més la realitzada amb l'empresa Sedajazz, SLU. En el concepte del contracte signat amb aquesta empresa, està contemplada l'actuació de Sedajazz, l'actuació de Sole Giménez, els equips tant de llum com de so utilitzats en la gala i el cost relacionat, tant de material com de personal , amb el muntatge i desmuntatge de l'equip corresponent a dos dies, assajos inclosos. Del muntant total, la quantitat corresponent a tots estos conceptes facturats per l'empresa Sedajazz ascendeix a 9.288,78 € (IVA inclòs).

Per tant, desmentim rotundament que la cantant Sole Giménez haja tingut contracte algun de manera directa amb l'Ajuntament de Llíria i que el seu caché establit per a l'actuació no és, com s'ha assegurat per part del PP de Llíria per ixos 9.288,78 €, facturats per Sedajazz i contemplant la resta de conceptes ressenyats.

Insistim que la recaptació total de la gala pel concepte de venda d'entrades va ser destinada íntegrament a UNICEF, per la qual cosa no podem més que agrair la col·laboració de tots i totes en l'adquisició d'aquestes entrades que es van esgotar res més traure-les a la venda.

No és la primera vegada, ni serà l'última que l'Ajuntament de Llíria invertisca en el muntatge, producció i contractació d'una gala que tinga un caràcter solidari amb qualsevol causa justa.

Insistim en l'agraïment a quantes persones, col·lectius, entitats i associacions van participar en la gala solidària del diumenge passat, perquè van tornar a demostrar que la veu unànime d'un poble, unit en causes justes, és el que ens fa i continuarà fent grans.